**ЗАХТЕВ ЗА ДОСТАВЉАЊЕ ИЗЈАВЕ О ЗАИНТЕРЕСОВАНОСТИ**

**За позицију теренски радник/ца у оквиру пројекта „Смањење додатне рањивости Рома, Ромкиња и других маргинализованих група, изазване пандемијом COVID-19 у 18 локалних самоуправа“**

Тим за социјално укључивање и смањење сиромаштва Владе Републике Србије (СИПРУ) објављује конкурс за избор 6 особа за позицију теренски радник/ца које ће бити задужене за пружање информација о превентивним мерама и процесу имунизације против COVID-19 вируса Ромима, Ромкињама и припадницима/ама других маргинализованих група у 18 јединица локалне самоуправе обухваћених пројектом.

**Циљеви ангажовања**

Циљ ангажовања је пружање директне подршке Ромима, Ромкињама и припадницима/ама других маргинализованих група како би се превенирало ширење COVID-19 вируса. Теренски радници/е ће пружати информације у вези са мерама за спречавање инфекције и дистрибуирати пакете заштитне опреме (маске, алкохол и сл.). Поред тога, теренски радници ће развити сарадњу са релевантним институцијама и организацијама на локалном нивоу у циљу унапређења информисаности Рома, Ромкиња и припадника/ца других маргинализованих група о превентивним мерама и процесу имунизације.

### Контекст задатка

Пројекат „Смањење додатне рањивости Рома, Ромкиња и других маргинализованих група, изазване пандемијом COVID-19 у 18 локалних самоуправа“ (Пројекат) спроводи Генерални секретаријат Владе Републике Србије као правни заступник СИПРУ уз подршку програма Немачке развојне сарадње „Инклузија Рома и других маргинализованих група у Србији” који реализује ГИЗ. Главни политички партнер је Министарство за људска и мањинска права и друштвени дијалог, а партнери на реализацији пројекта су удружења ЦИП – Центар за интерактивну педагогију и Екуменска хуманитарна организација.

Општи циљ пројекта је смањење додатне рањивости мушкараца, жена и деце из ромске заједнице и других маргинализованих група изазване пандемијом COVID-19 кроз изградњу капацитета локалних актера за ургентан одговор уз инклузиван приступ. Пројекат се реализује у периоду јул – децембар 2021. године на подручју 18 јединица локалне самоуправе: Нова Црња, Звездара, Крушевац, Краљево, Лозница, Бор, Ниш, Врање, Пирот, Владичин Хан, Стара Пазова, Ковин, Зрењанин, Смедеревска Паланка, Топола, Ваљево, Кањижа и Алибунар.

Планиране су интервенције у следећим областима:

* **ОБРАЗОВАЊЕ**: За 500 ученика/ица ромске националности и оне који припадају другим осетљивим групама биће обезбеђена туторска подршка у вези са завршавањем школских обавеза и праћењем наставе на даљину. Планирано је и оснаживање 260 породица како би унапредиле своје компетенције за пружање подршке деци.
* **ИНФОРМИСАЊЕ**: Преко 800 породица из ромских заједница и других осетљивих група добиће потребне информације како би могли да донесу информисане одлуке у вези са вакцинацијом против COVID-19 вируса. Додатно, биће обезбеђени пакети заштитне опреме, као и саветовање о превентивним мерама против ширења вируса.
* **ПРИСТУП ВОДИ**: За 545 ромских и других породица из осетљивих група биће обезбеђена трајна решења у вези са приступом води у сарадњи са 8 локалних самоуправа: Стара Пазова, Ковин, Зрењанин, Смедеревска Паланка, Топола, Ваљево, Кањижа и Алибунар.
* **ТЕХНИЧКО ОПРЕМАЊЕ**: Биће успостављене дигиталне библиотеке у 10 основних школа са опремом која ће бити на располагању ученицима/ама из осетљивих група током комбинованог модела наставе. Такође, 10 локалних самоуправа и/или здравствених установа биће подржано техничком опремом како би се унапредило прикупљање података током пандемијe COVID-19.

### Пројектни задатак и опис посла/очекивани резултати

* Похађање дводневне онлајн обуке у циљу адекватнијег спровођења активности информисања заједнице о мерама превенције против COVID-19 вируса.
* Теренски рад на територији минимум три локалне самоуправе, који подразумева пружање релевантних информација о мерама за спречавање инфекције COVID-19 вирусом и вакцинацији, као и дистрибуцију штампаних материјала и пакета заштитне опреме породицама које припадају осетљивим групама.
* Одржавање редовне размене информација са релевантним актерима на локалном нивоу (локална самоуправа, здравствене институције, локални механизми за подршку Ромима и Ромкињама, организације цивилног друштва и др.).
* Припрема месечних извештаја о реализованим активностима и табеле радних сати у задатом формату.
* Редовно ажурирање табела за праћење реализације пројектних активности.
* Одржавање редовне комуникације са представницима/ама СИПРУ.
* Обављање других активности/задатака релевантних за пројекат, на захтев менаџерке СИПРУ.

### Трајање ангажмана

Консултанти/киње који/е испуне критеријуме ће бити ангажовани/е у периоду од 25. августа дo 31. децембра 2021. године. Ангажовање подразумева 15 радних дана у току трајања уговора.

**\*\*\***

Тим за социјално укључивање и смањење сиромаштва позива заинтересоване консултанте/киње да поднесу своју изјаву о заинтересованости за пружање наведених услуга.

**Заинтересовани сарадник/сарадница треба да испуњава следеће услове:**

* Минимум завршена средња школа.
* Искуство у реализацији активности сличних онима које су планиране овим пројектом.
* Искуство у раду са Ромима, Ромкињама и припадницима/ама других осетљивих група, нарочито са становницима/ама подстандарних насеља.
* Искуство у раду са здравственим и / или другим релевантним институцијама у локалној заједници сматраће се предношћу.
* Основна компјутерска писменост
* Изражене комуникационе вештине.

**Изјава о заинтересованости треба да садржи следеће информације:**

1) информације о консултанту/кињи (попунити формулар дат у Прилогу 1); 2) информације о искуству у реализацији сличних активности из којих се могу видети квалификације и способности за спровођење пројектног задатка (попунити формулар дат у прилогу 2); 3) биографију на енглеском језику (Прилог 3).

Молимо да изјаву о заинтересованости доставите електронском поштом на адресу: natasa.madzar@gov.rs најкасније **до петка 20. августа 2021. године.**

**ПРИЛОГ 1**

**ОБРАЗАЦ ИЗЈАВЕ О ЗАИНТЕРЕСОВАНОСТИ**

Изражавам заинтересованост за позицију теренски радник/ца:

|  |  |
| --- | --- |
| **Име и презиме** |  |
| **Адреса** |  |
| **Број телефона** |  |
| **Имејл адреса** |  |

Овим потврђујем да су овде наведени и приложени подаци потпуни и тачни.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Име и презиме апликанта

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Потпис

\_\_\_\_\_\_\_\_\_\_\_\_\_\_\_\_\_\_\_\_\_

Датум

**ПРИЛОГ 2**

**Искуство у обављању сличних задатака**

|  |  |  |  |
| --- | --- | --- | --- |
| ***Период трајања (од – до)*** | ***Локација*** | ***Организација и контакт особа*** ***(име, презиме и имејл адреса)*** | ***Опис*** |
|  |  |  |  |
|  |  |  |  |
|  |  |  |  |

**ПРИЛОГ 3**

**БИОГРАФИЈА (на енглеском језику)**